जेब्ला राव सोलायगिरिनि थाखाय नैरावारिनि गोनांथि जानानै फैयो अब्ला बे बाथ्राया फोरमान जायोदि मोनसे जरखा हाबा आरो बेखौ मावफुंनो थाखाय जरखा गियान थानाया जोबोद गोनांथार , गोसो जाब्लानो बेखौ मावफुंनो हाया। बेफोरनि अनगायैबो गुबुन गुबुन रोखोमनि राव सोलायनायनि थाखाय गुबुन गुबुन रोखोमनि आदबनि गोनांथि जायो, बिदिन्थि महरै, गोनोखोवारि (बिगियान ) आरो आरोंदायारि राव सोलायनो थाखाय थुनलाइयारि राव सोलायनाय निख्रुय आलादा रोखोमनि आदब आरो नोजोरनि गोनांथि जायो। बेखेवनाय बाथ्रानि आदबफोरा रुजुथावै बारा जौगा थाखोनि नङा आरो लोगोसे गुबुन गुबुन सोमोन्दो गोनां मेडिया (जेरैः रेडिव , टिलिभिसन ) आरो फरा आयदानि राव सोलायनायाव फोरोंथायनि गोनांथि जाया।